是咁的，我叫阿烈，中四hea左一年，勉勉強強先升到班，由於進度追唔上，特別係英文，所以屋企人幫我揾左人上門同我補英文。 「喂？」 「Hello，請問你係咪阿烈呀」一把女聲從電話傳出 「係呀，你係......」 「你好呀，我叫Scarlett，係你媽媽比你電話我既，佢揾我幫你補習」 「哦......ok呀，咁你幾時黎」 「well...我今個星期六下午二點得閒，你ok？」 「ok呀」 「Good，咁你比你address我吖」 「旺角長旺大廈9樓M室」 「Thank You,see you」 「bye bye 」 聽講野既語氣，應該就係個偽abc港女黎既，星期六得閒就得閒啦，well乜鬼野姐。不過咁，係個姐姐同我補點都好過哥哥吖，係咪？ 到左星期六兩點半，佢已經遲左半個鐘，我等到唔耐煩，有無搞錯呀，第一日你就遲到。點知條友打黎同我講揾緊路，我hi，你條死港女唔早啲打比我！！ 我咁隆重其事，係屋企補習都gel好頭等你，你當我咩呀？ 我叫佢唔好行，企定定等我，八月天氣咁熱，搞到阿叔我慶過關德興...... 無幾遠，我見到一個九一分界女神頭，左手右手戴住手鍊，着住黑色連身裙既女仔企係到左望右望，我諗係佢啦！ 我行埋去，揮揮手「hi，你係Scarlett？」 「係呀，你係阿烈？Sorry呀，我本來諗住睇google map就識路，點知唔知行左去邊」 「唔緊要，棟樓係無咁多人識，我帶你去啦」 「Thank you」 我同Scarlett平排行，眼尾不時下佢，佢港唔港女一件事，不過佢真係幾索。皮膚白皙，雙腳修長，衰就衰在ipad左少少，不過都有少少凸既，樣唔識形容，總之係靚女一個，睇到我扯扯地...... 八月天氣好熱，一番到屋企，我習慣地除衫，點知一除左先醒起Scarlett望住，搞到我勁唔好意思即刻着番衫。 「Sor...sorry呀，我習慣左」 「唔緊要」 正常一個女仔有啲矜持係啲咁既情況都會有啲怕怕羞羞，不過Scarlett少少面紅都無，個嘴仲含春咁款，可能我有啲肌肉啦。我諗呢條港女可能成日睇男人既身體...... 我拎左罐汽水比佢就正式開始上堂，一開始佢就叫我用英文自我介紹先，what the fuck?由細到大我最憎就係介紹自己 「唔洗緊張喎，呢到得我同你」 「ok,唔好笑我」 「嗯」佢對我微笑 「Good afternoon Scarlett,I am Edward............. 」 我一邊講，佢就托住個頭望住我，時不時點下頭或者「嗯」 「great!唔錯喎，你啲英文都唔係好差姐」 「做左17年人要介紹自己有幾難，到你啦」 「um...咁好啦。Hi Edward,I am Scarlett............」 第一堂既補習都好輕鬆咁度過，呢個姐姐睇落有啲港女，但相處左兩個鐘，佢都幾nice下，比我既第一感覺唔錯 「好啦，咁今日就講住咁多先，如果你有啲咩問題就whatsapp我啦」 「ok,我送你搭車吖，呢到附近有啲複雜」 老實講，我樓下夜晚有人賣白粉，而且又街市又收廢紙又多老鼠，真係品流複雜又唔衞生。 一路上，我地都無講學術上既話題，不過岩岩識，講野係謹慎啲，萬一唔覺意爆粗，真係乜形象都衰晒...... 送到Scarlett去地鐵站， 「我走啦，下星期見，bye bye」 「bye bye」 就係咁，開始左我同Scarlett既故事......

可能屋企環境唔係好好，唔想浪費屋企人錢，所以補完第一堂之後有番少少上進心，特別係英文，有私補仲唔合格真係[banghead]把啦 時間過得太快，話咁快就到左第二堂。點知Scarlett早左成九個字到，岩岩沖完涼既我以為阿媽買餸番，下身包條毛巾就去開門，點知一開門就...... 「Good morning」 「er...hi...」 姐姐呀，遲到當然係無時間觀念啦，但早到咁多都係無時間觀念架。 今日Scarlett上身着左件好薄既白色背心仔同好薄既外套，下身熱褲，對腳同條腰真係不得了......姐姐呀！你知唔知我咁樣對你兩個鐘好辛苦架！！！對腳仲要有時hi到我,不過咁，補習有啲野睇下都唔洗咁dry 補補下阿媽番左黎，仲整埋下午茶，補完之後邀請埋Scarlett食晚飯，唉...人地點好意思呀， 「吓...Auntie唔洗啦，...」 「miss呀唔好客氣，就咁話啦」 「er...咁...好啦」 四點補完六點食飯，有客人係到點可以做自閉仔呢，個客仲要咁正，幾帶都打好啲關係，第日大家好相處呀嘛:D點知佢仲主動過我，係咁同我分享下係大學啲野，唔記得講，Scarlett讀港大的，介紹下啲網站比我學英文，問我平時上網鐘意睇乜 咁我就話上開高登講故台追故，介紹啲好睇既故比佢睇，例如果個《有個偽abc姐姐同我補習》 「Edward，我想你買本exercise呀」 「好呀，邊本呀」 「一陣食完飯我陪你去買啦，我個個學生都有用果本」 食飯果陣，阿爸阿媽係咁問我上堂點，乖唔乖，唔乖既話可以打我 「我媽媽煮啲野好食嘛？」 「好好食呀」 「咁以後食埋飯先走啦」 「哈哈」 突然間電話響起，原來係我前度Irene打黎， 「喂靚女，揾我做乜」 「衰人，我地好耐無見面啦」 「吓...你唔係好唔想見到我咩」 「我先無你咁小器，我唔理呀，你要陪我睇戲，我想睇inside out呀」 「但係我有野做緊喎」 「睇夜場囉，地鐵站等啦」 我就咁Irene強行迫出黎...... 「女朋友呀？」Scarlett問 「過左去lu」 「咁而家有無拍拖呀」 我搖一搖頭 「咁你呢，一定好多男仔約啦，港大校花」 Scarlett拍一拍我手臂「咦，人地邊係喎」但係塊面笑到紅晒 「咁你有無男朋友姐」 「想我話既，下個星期交篇800字既writing比我啦」 「無人想知呀，講左爛......」 「講左點呀？？？」 「無野啦......」 去到書局買完exercise，我陪Scarlett睇左陣書，佢介紹左幾本novels比我，不過我聽完就算，睇呢啲書一頁分分鐘我要查半個鐘字典 買完之後，我就送Scarlett搭地鐵，點知係閘口附近就撞到Irene...... Scarlett見狀，就同我講bye bye 「hello靚女Irene」 「阿烈，個女仔邊個黎既？」Irene一臉不惚望住我......

你而家同我只係朋友關係，Scarlett係邊個，關你咩事呢？ 「行啦......」 「你仲未答我喎，個女仔係邊個」 「唔想講你知」 Irene踩一踩我隻腳，橋住我隻手行...... 「你隻手......」 「小器鬼，係咪唔橋得先」 「唔係唔係...」 老實講，Scarlett唔算高，同我差唔多啦，但我個樣同其他同學比較睇落成熟啲，所以我同Scarlett行埋一齊比人話係情侶都唔出奇 而Irene同我係同一日生日，不過佢早我幾個鐘，所以佢係姐姐，當初鐘意佢既其中一個原因係佢大過我，我係姐姐控 行行下電話震一震，原來係Scarlett whatsapp我 Scarlett:你ex.？Scarlett:都幾靚女呀 我無覆佢住，因為Irene橋住我隻右手，左手單手打字好唔自然 其實Irene真係好靚女，皮膚又白又滑，有樣有腰有pat有腳，又唔係飛機場，拍拖果陣成日幫我打點一切，好有老婆feel，可惜我到而家都仲係青頭仔 而我地分手既原因係中四成日同班friend玩，佢又成日陪佢啲“姊妹”，大家相處少左無左個feel，最後搞到分手，呢個就係我頹左一年既原因…… 雖然分左手，但係我係學校成日都手多多搞佢，不過佢都無嬲 睇戲果陣，Irene睇到喊（我都唔記得左inside out講乜），都唔明佢喊乜，還掂呢啲戲都最後一定happy ending架啦…… 「唔好喊啦傻妹，最後咪happy ending囉」我試圖安慰Irene 「嗚嗚嗚...嗚嗚嗚...」喊喊下佢伏左係我心口 我帶Irene去個公園坐底，費時係大街喊咁核突，坐左幾分鐘終於喊完， 「我地啲記憶都好多藍色波波呀」 「哈哈，係呀」 「………我地去食糖水吖」 「嗯…」 食糖水果陣，Irene仲好似以前咁，餵我，要我餵...... 「餵我食」「我又要試下你果啲」「張開口啦，呀...」 唔通佢想...... 食完野，佢又要我送番屋企… 「吓…唔好啦，我好累啦」 「你以前都唔係咁既，萬一人地有事點算呀，嗚嗚嗚...」 「好啦好啦，再喊就揾人捉走你」我meet meet佢塊面 「嘻嘻」 送到佢去樓下，Irene突然一啖錫埋黎……跟住即刻跑番入樓…… 我企係到呆左一陣，先行番屋企 行緊既時候，我覆番Scarlett，佢秒回番我 我：Sorry,岩岩先得閒 Scarlett：有女朋友唔覆我 我：邊有女朋友 Scarlett：哼！罰你寫writing，寫番今晚既事 我：唉…我都唔知佢想點 Scarlett：好似有事煩喎，同姐姐講啦 我：唔好啦… Scarlett：你當唔當我係friend先 Scarlett：我唔想當你係我學生，我教得你，我地就係friend 我：嗯 我：我覺得佢想復合 Scarlett：咁你想唔想呀 我：我唔肯定，我怕我諗多左… Scarlett：我係話，你鐘唔鐘意佢呀 我：鐘意掛…個感覺同以前唔同左，我唔知點講…… Scarlett：一就一，二就二，邊有得“掛” 我：我都唔知自己想點… Scarlett：我諗你而家都累啦，今晚訓一晚諗清楚自己想點 Scarlett：記住唔好令自己後悔，好似你而家咁既愛情係最true最pure架 Scarlett：記住有咩事諗唔通都好，Scarlett姐姐係你既好朋友 我：多謝你呀Scarlett姐姐 Scarlett：good night 我：you too 唉…而家咁眼訓真係唔想諗，Scarlett姐姐講得岩，訓醒先算啦！ 今晚之後，我同Scarlett既關係變得更進一步
有個偽abc姐姐同我補習